b'\n_START_ARTICLE_\nFelon\n_START_PARAGRAPH_\nFelon, \xc3\xaen riturile cre\xc8\x99tine, ve\xc8\x99m\xc3\xa2nt liturgic, purtat de preot \xc8\x99i episcop \xc3\xaen timpul slujbelor, deasupra tuturor celorlalte ve\xc8\x99minte.\n_START_SECTION_\nTerminologie\n_START_PARAGRAPH_\nCuv\xc3\xa2ntul rom\xc3\xa2nesc vine de la denumirea greceasc\xc4\x83 \xcf\x86\xce\xb1\xce\xb9\xce\xbb\xcf\x8c\xce\xbd\xce\xb7\xcf\x82, genitiv \xcf\x86\xce\xb1\xce\xb9\xce\xbb\xcf\x8c\xce\xbd\xce\xbf\xcf\x85 (phailon\xc3\xaas), elenizare a cuv\xc3\xa2ntului latinesc \xc2\xabpallium\xc2\xbb = \xe2\x80\x9cmanta\xe2\x80\x9d. Acela\xc8\x99i cuv\xc3\xaent a dat, \xc3\xaen greaca modern\xc4\x83, \xcf\x86\xce\xb1\xce\xb9\xce\xbb\xcf\x8c\xce\xbd\xce\xb9\xce\xbf\xce\xbd._NEWLINE_Limba rom\xc3\xa2n\xc4\x83 are un singur termen, care se refer\xc4\x83 la mai multe tipuri de feloane.\n_START_SECTION_\nFelonul de p\xc4\x83nur\xc4\x83\n_START_PARAGRAPH_\n\xc3\x8en latin\xc4\x83 se nume\xc8\x99te \xc2\xabp\xc3\xa6nula\xc2\xbb. Este vorba de felonul vechi, \xc3\xaemprumutat din vestimenta\xc8\x9bia laic\xc4\x83, \xc8\x99i care se poart\xc4\x83 \xc3\xaenc\xc4\x83 ast\xc4\x83zi \xc3\xaen Alpi. Acesta a fost folosit \xc3\xaen Biserica din lumea greco-roman\xc4\x83, \xc8\x99i se vede \xc3\xaenc\xc4\x83 \xc3\xaen iconografie. \xc3\x8entr-un moment sau altul a fost \xc3\xaenlocuit cu alte tipuri de felon._NEWLINE_Felonul de p\xc4\x83nur\xc4\x83 are forma unui disc, cu o gaur\xc4\x83 \xc3\xaen mijloc, pentru cap. Diametrul cercului este egal cu lungimea dintre cele dou\xc4\x83 palme, atunci c\xc3\xa2nd persoana are bra\xc8\x9bele \xc3\xaentinse._NEWLINE_Acest ve\xc8\x99m\xc3\xa2nt s-a p\xc4\x83strat de-a lungul veacurilor doar \xc3\xaen c\xc3\xa2teva m\xc4\x83n\xc4\x83stiri benedictine din Europa. Treptat, el a \xc3\xaenlocuit \xc3\xaen Occident celelalte tipuri de feloane, \xc3\xaendeosebi felonul violoncel.\n_START_SECTION_\nFelonul grecesc\n_START_PARAGRAPH_\nFelonul grecesc actual, folosit \xc8\x99i la rom\xc3\xa2ni, seam\xc4\x83n\xc4\x83 cu felonul vechi, \xc3\xaens\xc4\x83 are partea din fa\xc8\x9b\xc4\x83 scurtat\xc4\x83, iar materialul e de poliester.\n_START_SECTION_\nFelonul slav\n_START_PARAGRAPH_\nLa slavi, felonul are un guler \xc3\xaent\xc4\x83rit, care adumbre\xc8\x99te partea din spate a capului. De asemenea \xc3\xaen fa\xc8\x9b\xc4\x83 las\xc4\x83 loc larg m\xc3\xa2inilor.\n_START_SECTION_\nFelonul cap\xc4\x83\n_START_PARAGRAPH_\n\xc3\x8en latin\xc4\x83 se nume\xc8\x99te \xc2\xabcappa\xc2\xbb. E vorba despre o manta f\xc4\x83r\xc4\x83 m\xc3\xa2neci, care se pune pe umeri, \xc8\x99i se leag\xc4\x83 \xc3\xaen fa\xc8\x9b\xc4\x83. Dup\xc4\x83 tradi\xc8\x9biunea cre\xc8\x99tin\xc4\x83, sf\xc3\xa2ntul Martin de Tours ar fi purtat un astfel de ve\xc8\x99m\xc3\xa2nt, pe care l-ar fi t\xc4\x83iat \xc3\xaen dou\xc4\x83, d\xc3\xa2nd una din p\xc4\x83r\xc8\x9bi unui s\xc4\x83rac. Cu timpul, cele dou\xc4\x83 jum\xc4\x83t\xc4\x83\xc8\x9bi au fost considerate drept moa\xc8\x99te, \xc8\x99i a\xc8\x99ezate \xc3\xaen dou\xc4\x83 bisericu\xc8\x9be, care au primit numele de capele, derivat de la numele ve\xc8\x99m\xc3\xa2ntului._NEWLINE_\xc3\x8en amintirea sf\xc3\xa2ntului Martin, episcopii galici purtau capa \xc3\xaen timpul c\xc4\x83l\xc4\x83toriilor, atunci c\xc3\xa2nd vizitau parohiile. De aici acest ve\xc8\x99m\xc3\xa2nt s-a r\xc4\x83sp\xc3\xa2ndit \xc3\xaen toate riturile._NEWLINE_\xc3\x8en riturile scandinave \xc8\x99i, par\xc8\x9bial, \xc8\x99i la anglicani, capa e ve\xc8\x99m\xc3\xa2ntul episcopului \xc3\xaen vizit\xc4\x83, ca la galici. \xc3\x8en ritul latin, la liturghie preotul purta felonul violoncel, pe c\xc3\xa2nd la alte taine purta felonul cap\xc4\x83; \xc3\xaen ziua de ast\xc4\x83zi e ie\xc8\x99it din uz. \xc3\x8en toate riturile r\xc4\x83s\xc4\x83ritene, \xc3\xaen afar\xc4\x83 de cel bizantin, capa a \xc3\xaenlocuit definitiv felonul vechi.\n_START_SECTION_\nFelonul scurt\n_START_PARAGRAPH_\n\xc3\x8en ritul bizantin, cite\xc8\x9bul poart\xc4\x83, \xc3\xaen ziua hirotesirii sale, un ve\xc8\x99m\xc3\xa2nt de forma felonului de p\xc4\x83nur\xc4\x83, \xc3\xaens\xc4\x83 al c\xc4\x83rui diametru e foarte scurt.'